คลังปลื้มใช้งบพุ่ง81%
กรมบัญชีกลางปลื้ม เงินสดไหลเข้า 2.53 ล้านล้านบาท ยอดเบิกจ่ายอัดเงินช่วยกระตุ้นเศรษฐกิจได้
6 ส.ค. 2559

กรมบัญชีกลางปลื้ม เงินสดไหลเข้า 2.53 ล้านล้านบาท ยอดเบิกจ่ายอัดเงินช่วยกระตุ้นเศรษฐกิจได้ถึง 2.21 ล้านล้านบาท คิดเป็น 81.46%
นายมนัส แจ่มเวหา อธิบดีกรมบัญชีกลาง เปิดเผยว่า ในช่วง 10 เดือนของปีงบประมาณ 2559 กรมบัญชีกลางมีเงินสดรับเข้าเงินคงคลังผ่านระบบจีเอฟเอ็มไอเอสสูงถึง 2.53 ล้านล้านบาท โดยในเดือน ก.ค. มีเงินสดรับกว่า 2.01 แสนล้านบาท สูงกว่าประมาณการ 339 ล้านบาท หรือ 0.17% ส่วนใหญ่เป็นรายได้ภาษีมูลค่าเพิ่มกว่า 4.02 หมื่นล้านบาท ภาษีเงินได้บุคคลธรรมดากว่า 2.04 หมื่นล้านบาท และภาษีเงินได้นิติบุคคล 1.9 หมื่นล้านบาท
สำหรับผลการเบิกจ่ายงบประมาณในช่วง 10 เดือนแรก มียอดกว่า 2.21 ล้านล้านบาท ของวงเงินงบประมาณ 2.72 ล้านล้านบาท คิดเป็น 81.46% สูงกว่าช่วงเดียวกันของปีก่อน 1.36% แบ่งเป็น รายจ่ายประจำ มียอดเบิกจ่ายแล้ว 1.92 ล้านล้านบาท ของวงเงินงบประมาณ 2.17 ล้านล้านบาท คิดเป็น 88.62% ขณะที่รายจ่ายลงทุน (ไม่รวมงบกลาง) เบิกจ่ายแล้ว 2.85 แสนล้านบาท ของวงเงินงบประมาณ 4.57 แสนล้านบาท คิดเป็น 62.44% โดยการเบิกจ่ายเงินงบประมาณของภาครัฐในภาพรวมเบิกจ่ายได้สูงขึ้น เนื่องจากหน่วยงานราชการเร่งรัดให้มีการเบิกจ่ายตามนโยบายของรัฐบาล ส่งผลให้มีเม็ดเงินเข้าสู่ระบบเศรษฐกิจช่วงครึ่งหลังของปี และผลักดันให้ภาพรวมเศรษฐกิจของประเทศสามารถขยายตัวได้ตามเป้าหมายที่ตั้งไว้
ขณะที่ผลการเบิกจ่ายเงินงบประมาณเพิ่มเติมตาม พ.ร.บ.งบประมาณรายจ่ายเพิ่มเติมของปีงบฯ พ.ศ. 2559 เบิกจ่ายแล้ว 1.1 หมื่นล้านบาท ของวงเงิน 5.6 หมื่นล้านบาท หรือ 19.65% แบ่งเป็น รายจ่ายประจำ เบิกจ่ายแล้ว 1.09 หมื่นล้านบาท คิดเป็น 26.68% และรายจ่ายลงทุน เบิกจ่ายแล้ว 64 ล้านบาท หรือ 0.43% ส่วนงบเหลื่อมปีของปีงบประมาณ 2549-2558 เบิกจ่ายได้แล้ว 2.06 แสนล้านบาท คิดเป็น 66.94%
การดำเนินงานตามโครงการรัฐบาลที่สำคัญ เช่น มาตรการส่งเสริมความเป็นอยู่ระดับตำบล ตำบลละ 5 ล้านบาท เบิกจ่ายได้แล้ว 3.33 หมื่นล้านบาท คิดเป็น 91.44% ของวงเงินรวม การกระตุ้นลงทุนขนาดเล็กเบิกจ่ายแล้ว 3.4 หมื่นล้านบาท ของวงเงิน 3.78 หมื่นล้านบาท